Raab staan in vir Boris | Netwerk24
Raab staan in vir Boris
07 April 2020 21:59
Die Britse regering het gerugte ontken dat Boris Johnson, premier, op 'n ventilator in die hospitaal is.
Hy ontvang wel "suurstofhulp" in die waaksaal.
Johnson is Sondag in die hospitaal opgeneem nadat hy tien dae tevore positief getoets is vir die koronavirus wat Covid-19 veroorsaak. Hy het ná tien dae in selfisolasie steeds simptome van die siekte getoon. Hy is Maandag na die waaksaal in die St. Thomas-hospitaal in Londen verskuif.
Michael Gove, minister van die kabinetskantoor, sê hy is op suurstof en "word natuurlik fyn dopgehou". Hy het op die vraag of gerugte waar is dat Johnson ook longontsteking het, geantwoord hy is nie bewus daarvan nie.
Johnson was steeds in beheer van die regering nadat hy Sondag opgeneem is, maar Gove­ het gesê Dominic Raab, minister van buitelandse sake, sal as premier waarneem.
Dominic Raab, Britse minister van buitelandse sake en nou waarnemende premier, gisteroggend in Downingstraat, Londen. Foto: APs
Geen besluite oor inperkings of ander maatreëls teen die siekte sal weens Johnson se toestand op die lange baan geskuif word nie, sê Gove. Die kabinet gaan soos gewoonlik voort met sy werk en "volg die plan wat die premier uiteengesit­ het".
Pres. Cyril Ramaphosa het Johnson gister 'n spoedige herstel toegewens.
Raab (46) het Johnson verlede jaar teengestaan vir die Konserwatiewe Party se leierskap, maar het halfpad deur die wedloop uitgeval. Hy het daarna sy steun aan Johnson toegesê en is in die kabinet aangestel toe eersgenoemde premier geword het.
Hy het sy gewig ingegooi by die veldtog om Brittanje aan die Europese Unie (EU) te laat onttrek.
Hy is die seun van Tsjeggies gebore Jode wat in 1938 na Engeland gevlug het. Hy het 'n regsgraad aan die Universiteit van Oxford verwerf. – Reuters